આ બનાવ બુધવારે સાંજના પોણાપાંચ વાગ્યે બન્યો હતો. એની માહિતી આપતાં ૫૩ વર્ષના સૉફ્ટવેર એન્જિનિયર સુબ્રમની ગણપતિએ ‘મિડ-ડે’ને કહ્યું હતું કે ‘અંદાજે ૪૫ વર્ષની અને ૬૦ વર્ષની સાઉથ ઇન્ડિયન જેવી દેખાતી બે મહિલાઓ સિક્યૉરિટીને સાતમા માળે રહેતા મારા ભાઈનું નામ લઈને તેને કામ માટે મળવા જવું છે એમ કહીને લિફ્ટમાં સાતમા માળે પહોંચી હતી. બિલ્ડિંગમાં લાગેલા CCTV કૅમેરા પ્રમાણે આ મહિલાઓ એક વાર બિલ્ડિંગમાં આવીને પાછી ગઈ હતી. સાતમા માળે આ મહિલાઓ પહોંચી ત્યારે લિફ્ટની સામે મારા ભાઈનું ઘર ખુલ્લું હતું અને મારી ભાભી સામે જ બેઠી હતી. એટલે ભાભીને જોઈને આ બન્ને મહિલાઓ નીચે ઊતરી ગઈ હતી. તેઓ ત્યાંથી છઠ્ઠા માળે લિફ્ટમાં જ આવી હતી. પછી મારા ઘરની બહાર રૅકમાં પડેલાં ૧૧,૦૦૦ રૂપિયાનાં બે જોડી બ્રૅન્ડેડ બૂટ ચોરીને લઈ ગઈ હતી.’